देश भर में अपहरण की घटनाएं बढ़ी, हत्या के मामलों में आई गिरावट: NCRB  
2017 में देश भर में संज्ञेय अपराध के 50 लाख से ज्यादा मामले दर्ज किए गए
करीब एक साल की देरी के बाद जारी किया गया है आंकड़ा
वर्ष 2017 में हत्या के मामलों में 5.9 प्रतिशत की गिरावट आई है
राष्ट्रीय अपराध रिकॉर्ड ब्यूरो (NCRB) के नए आंकड़े के मुताबिक 2017 में देश भर में संज्ञेय अपराध के 50 लाख से ज्यादा मामले दर्ज किए गए. इस तरह 2016 में 48 लाख दर्ज प्राथमिकी की तुलना में 2017 में 3.6 प्रतिशत की बढ़ोतरी हुई. करीब एक साल की देरी के बाद 2017 के लिए वार्षिक अपराध का आंकड़ा जारी किया गया है. वर्ष 2017 में हत्या के मामलों में 5.9 प्रतिशत की गिरावट आई है. NCRB की रिपोर्ट के मुताबिक 2017 में हत्या के 28653 मामले दर्ज किए गए, जबकि 2016 में 30450 मामले सामने आए थे.
रिपोर्ट में कहा गया कि हत्या के अधिकतर मामले में ‘विवाद' (7898) एक बड़ा कारण था. इसके बाद ‘निजी रंजिश' या ‘दुश्मनी' (4660) और ‘फायदे' (2103) के लिए भी हत्याएं हुईं. वर्ष 2017 में अपहरण के मामलों में नौ प्रतिशत की बढोतरी दर्ज की गई. उससे पिछले साल 88008 मामले दर्ज किए गए थे, जबकि 2017 में अपहरण के 95893 मामले दर्ज किए गए थे.